पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी काल में अपनों से अपने दूर हो गए हैं। मरने के बाद भी मोक्ष की राह आसान नहीं हो रही है। यह सबकुछ बढ़ते संक्रमण के कारण हो रहा है। मुक्तिधामों (श्मशान) में अब अस्थियां रखने की जगह नहीं बची है। लॉकर फुल हो चुके हैं। मजबूरी में अस्थियों को अब पीपा और बाल्टी में रखा जा रहा है। श्मशान में रोज शवों की कतारें लग रही हैं। अधिकतर शवों का अंतिम संस्कार भी परिजन नहीं कर पा रहे हैं। पूरा का पूरा परिवार अस्पताल में भर्ती रहता है। परिवार का परिवार घरों में कैद है। लॉकडाउन के कारण अस्थियों का विसर्जन तक नहीं हो पा रहा है। शहर में करीब 800 अस्थि कलश विसर्जन के इंतजार में हैं।
विधुत दाह गृह में रोज 8 से 10 दाह संस्कार
किशोरपुरा श्मशान में काम देख रहे ओम प्रकाश कोली ने बताया कि 13 अप्रैल से शवों की संख्या बढ़ी है। यहां विधुत शवदाह गृह में रोज 8-10 शवों का अंतिम संस्कार किया जा रहा है। दूसरी ओर, लकड़ियों पर भी दाह संस्कार हो रहा है। अब तो जगह कम पड़ने लगी है। पास ही में बच्चों के श्मशान में दाह संस्कार किया जाने लगा है।
पीपों में रखीं अस्थियां
मुक्तिधाम के सभी लॉकर्स फुल हाे चुके हैं। अस्थियां रखने की जगह नहीं बची है। पीपे, बाल्टी, डिब्बे मंगवाकर अस्थियां रखी जा रही हैं। बढ़ती संख्या के साथ ही अस्थियों के बदलने की आशंका बढ़ने लगी है। इससे बचने के लिए लाल कपड़े पर मृतक का नाम लिखकर बांधा जा रहा है। इसके अलावा शहर के अन्य मुक्तिधामाें कंसुआ, नयापुरा, संजय नगर स्टेशन, बोरखेड़ा मुक्तिधाम तथा गुमानपुरा के एक मंदिर परिसर में 800 से भी अधिक अस्थियां मोक्ष के इंतजार में रखी हुई हैं।
पहली बार देखा ऐसा मंजर
ओम प्रकाश ने बताया कि जीवन मे पहली बार ऐसा मंजर देख रहा हूं। लोगों को दाह संस्कार के लिए भी इंतजार करना पड़ रहा है। रोज 60-70 शव आ रहे हैं। 13 अप्रैल से अभी तक 1100 से ज्यादा शवों का अंतिम संस्कार हो चुका है। इस वजह से अस्थियों की भी संख्या बढ़ रही है।
अन्य क्रियाएं भी अधूरी
काेराेना के कारण परिवार में क्रियाएं करने वाले तक नहीं मिल रहे हैं। कई केस ऐसे आए है, जिनमें एक सदस्य की मृत्यु हाे ग।, परिवार में अन्य सदस्य काेराेना पॉजिटिव हैं। बाकी रिश्तेदार जैसे-तैसे अंतिम संस्कार ताे करवा देते हैं, लेकिन फिर बाकी की क्रियाओं के लिए काेर्ई तैयार नहीं हाेता है। तीसरे के दिन ही बारहवीं व तेरहवीं की क्रियाएं कर देते हैं। उसके बाद अस्थि कलश काे मुक्तिधाम के लाॅकर में रख देते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn